CELEX: 32013D0281
Language: hu
Date: 2013-06-11 00:00:00
Title: 2013/281/EU: A Bizottság végrehajtási határozata ( 2013. június 11. ) az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének a 2006/43/EK európai parlamenti és tanácsi irányelv szerinti egyenértékűségéről (az értesítés a C(2013) 3404. számú dokumentummal történt)  EGT-vonatkozású szöveg

13.6.2013   
            
            
               HU
            
            
               Az Európai Unió Hivatalos Lapja
            
            
               L 161/8
            
         A BIZOTTSÁG VÉGREHAJTÁSI HATÁROZATA
   (2013. június 11.)
   az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének a 2006/43/EK európai parlamenti és tanácsi irányelv szerinti egyenértékűségéről
   (az értesítés a C(2013) 3404. számú dokumentummal történt)
   (EGT-vonatkozású szöveg)
   (2013/281/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre (1) és különösen annak 46. cikke (2) bekezdésének első albekezdésére,
   mivel:
   
               (1)
            
            
               A 2006/43/EK irányelv 45. cikkének (1) bekezdése értelmében a tagállamok illetékes hatóságai kötelesek nyilvántartásba venni mindazon könyvvizsgálókat és könyvvizsgáló jogalanyokat, amelyek olyan, az Unión kívül bejegyzett társaságok éves vagy összevont (konszolidált) éves beszámolóival kapcsolatban bocsátanak ki könyvvizsgálói jelentést, amelyek átruházható értékpapírjait bevezették az Unión belül szabályozott piacra. A 2006/43/EK irányelv 45. cikkének (3) bekezdése értelmében a tagállamok az ilyen harmadik országbeli könyvvizsgálókat és könyvvizsgáló jogalanyokat kötelesek közfelügyeleti, minőségbiztosítási, valamint vizsgálati és szankciórendszerük alá sorolni.
            
         
               (2)
            
            
               A bizonyos harmadik országok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének egyenértékűségéről, továbbá bizonyos harmadik országbeli könyvvizsgálók és könyvvizsgáló jogalanyok európai unióbeli könyvvizsgálati tevékenységére vonatkozó átmeneti időszakról szóló, 2011. január 19-i 2011/30/EU bizottsági határozat (2) az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerét egyenértékűnek minősíti a tagállamok könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszereivel.
            
         
               (3)
            
            
               A 2011/30/EU határozat 2013. július 31-én hatályát veszti. Ebből adódóan ismételten értékelni kell a rendszerek egyenértékűségét.
            
         
               (4)
            
            
               A 2011/30/EU határozat elfogadását megelőzően a Bizottság egyenértékűség-értékelést végzett az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszeréről. Az értékelést a Könyvvizsgálók Felügyeleti Testületei Európai Csoportjának segítségével végezték el. Az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerét a 2006/43/EK irányelv 29., 30. és 32. cikkében meghatározott, a tagállamok könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszerét szabályozó kritériumok alapján értékelték. A tagállamok és az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerei közötti együttműködés végső célja az egymás felügyeleti rendszerébe vetett, a rendszerek egyenértékűségén alapuló kölcsönös bizalom megteremtése.
            
         
               (5)
            
            
               Az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszere a 2006/43/EK irányelv 29., 30. és 32. cikkében meghatározottakhoz hasonló szabályok szerint működik. Mindazonáltal az Amerikai Egyesült Államok illetékes hatóságai a tagállamok könyvvizsgálat-felügyeleti rendszereit további értékelésnek kívánják alávetni, mielőtt úgy döntenének, hogy a tagállamok illetékes hatóságainak felügyeletére hagyatkoznak.
            
         
               (6)
            
            
               Következésképpen az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerét felül kell vizsgálni a kölcsönös bizalom felé tett előrelépés értékelése céljából. Ezen okokból e határozat korlátozott ideig alkalmazandó.
            
         
               (7)
            
            
               Abban az esetben, amikor a Bizottság határozatot hoz, amelyben egy harmadik ország vagy terület könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerét a 2006/43/EK irányelv 46. cikkének (1) bekezdése alkalmazásában egyenértékűnek ismeri el, a tagállamok a viszonosság elve alapján a 45. cikk (1) és (3) bekezdésében foglalt, a harmadik ország vagy terület könyvvizsgálóira és könyvvizsgáló jogalanyaira vonatkozó követelmények alkalmazásától eltekinthetnek, vagy módosíthatják azokat. A 45. cikk (1) és (3) bekezdésében foglalt követelmények alkalmazásától való eltekintésre vagy azok módosítására vonatkozó feltételeket a 2006/43/EK irányelv 46. cikkének (3) bekezdésében említett, a tagállam és az érintett harmadik ország vagy terület között létrejött együttműködési megállapodásban kell meghatározni, és erről tájékoztatni kell a Bizottságot.
            
         
               (8)
            
            
               Amennyiben az Amerikai Egyesült Államokban bejegyzett társaság átruházható értékpapírjait valamely tagállam szabályozott piacán bevezették, de az Amerikai Egyesült Államokban nem, úgy a tagállamoknak biztosítaniuk kell, hogy a szóban forgó társaság pénzügyi beszámolóihoz kapcsolódó minden könyvvizsgálói megbízatásra kiterjedjenek az Amerikai Egyesült Államokkal annak meghatározása érdekében kötött együttműködési megállapodások, hogy az ilyen társaságok könyvvizsgálóira mely közfelügyeleti, minőségbiztosítási, valamint vizsgálati és szankciórendszer alkalmazandó. Abban az esetben, ha az ilyen könyvvizsgálói megbízatásokat egy másik tagállam könyvvizsgálója vagy könyvvizsgáló jogalanya végzi, a tagállamoknak együtt kell működniük annak biztosítása érdekében, hogy a könyvvizsgálói megbízatás közfelügyeleti, minőségbiztosítási, valamint vizsgálati és szankciórendszereik egyikének hatálya alá tartozzon.
            
         
               (9)
            
            
               Ez az átmeneti intézkedés nem akadályozhatja, hogy a tagállamok az egyedi minőségbiztosítási felülvizsgálatok tekintetében együttműködési megállapodást hozzanak létre illetékes hatóságaik és az Amerikai Egyesült Államok illetékes hatóságai között.
            
         
               (10)
            
            
               E határozat nem korlátozhatja a Bizottság által a 2006/43/EK irányelv 47. cikkének (3) bekezdése alapján a megfelelőség tárgyában esetlegesen elfogadandó végleges határozatokat.
            
         
               (11)
            
            
               Az átmeneti intézkedések működését nyomon kell követni, továbbá az Amerikai Egyesült Államok illetékes hatóságai által elért előrelépést meg kell vizsgálni. Az átmeneti időszak végén határozatot kell hozni az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének egyenértékűségéről. Felül kell vizsgálni továbbá, hogy a tagállamok ütköztek-e nehézségekbe a tagállami könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszereknek az Amerikai Egyesült Államok illetékes hatóságai általi, egyenértékűségre vonatkozó elismerésével kapcsolatban.
            
         
               (12)
            
            
               Az e határozatban előírt intézkedések összhangban vannak a 2006/43/EK irányelv 48. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2006/43/EK irányelv 46. cikkének (1) bekezdése alkalmazásában az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszere egyenértékűnek minősül a tagállamok könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszereivel.
   2. cikk
   Az (1) bekezdés nem sérti az adott tagállam és az Amerikai Egyesült Államok illetékes hatóságai között az egyedi minőségbiztosítási felülvizsgálatok tekintetében létrejött együttműködési megállapodásokat, feltéve, hogy a szóban forgó megállapodás megfelel a 2013/280/EU bizottsági végrehajtási határozat (3) 2. cikkében megállapított kritériumoknak, továbbá nem korlátozza a 2006/43/EK irányelv 47. cikkének (3) bekezdése alapján elfogadandó egyetlen határozatot sem.
   3. cikk
   Ez a határozat 2013. augusztus 1-jétől2016. július 31-ig alkalmazandó.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2013. június 11-én.
      
         
            a Bizottság részéről
         
         Michel BARNIER
         
            a Bizottság tagja
         
      
   
   
      (1)  HL L 157., 2006.6.9., 87. o.
   
      (2)  HL L 15., 2011.1.20., 12. o.
   
      (3)  Lásd e Hivatalos Lap 4 oldalát.